title: 2006/843/KE: Deċiżjoni tal-Parlament Ewropew tas- 27 ta' April 2006 dwar l-għeluq tal-kontijiet ta' l-Aġenzija Ewropea għas-Sikurezza Marittima għas-sena finanzjarja 2004

text:
               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/124

         DEĊIŻJONI TAL-PARLAMENT EWROPEW
   tas-27 ta' April 2006
   dwar l-għeluq tal-kontijiet ta' l-Aġenzija Ewropea għas-Sikurezza Marittima għas-sena finanzjarja 2004
   (2006/843/KE)
   IL-PARLAMENT EWROPEW,

               —

               wara li kkunsidra l-kontijiet annwali finali ta' l-Aġenzija Ewropea għas-Sikurezza Marittima għas-sena finanzjarja 2004 (1),

               —

               wara li kkunsidra r-rapport tal-Qorti ta' l-Awdituri dwar il-kontijiet annwali ta' l-Aġenzija Ewropea għas-Sikurezza Marittima għas-sena finanzjarja 2004, flimkien mat-tweġibiet ta' l-Aġenzija (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 – C6- 0093/2006),

               —

               wara li kkunsidra t-Trattat KE, b'mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 li jistabbilixxi Aġenzija Ewropea għas-Sikurezza Marittima (4), u b'mod partikulari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0103/2006),

               1.

               Jinnota ċ-ċifri li ġejjin fil-kontijiet ta' l-Aġenzija Ewropea għas-Sikurezza Marittima għas-snin finanzjarji 2004 u 2003:
               Kontijiet tad-dħul u ta' l-infiq għas-snin finanzjarji 2004 u 2003

                           (f'EUR 1000)

                           2004

                           2003  (6)

                           Dħul

                           Sussidju tal-Komunità

                           12 800

                           2 630

                           Dħul ieħor

                           5

                           2

                              Dħul totali tal-baġit (a)

                              12 805

                              2 632

                           Infiq

                           Persunal – Titolu I tal-baġit

                           Ħlasijiet

                           3 594

                           647

                           Approprjazzjonijiet trasferiti

                           143

                           66

                           Amministrazzjoni – Titolu II tal-baġit

                           Ħlasijiet

                           635

                           238

                           Approprjazzjonijiet trasferiti

                           684

                           315

                           Nefqa operattiva – Titolu III tal-baġit

                           Ħlasijiet

                           437

                           13

                           Approprjazzjonijiet trasferiti

                           2 074

                           155

                              Nefqa totali tal-baġit (b)

                              7 567

                              1 434

                              Bilanċ (c = a - b)

                              5 238

                              1 198

                           Approprjazzjonijiet trasferiti u kkanċellati

                           251

                           —

                           Differenzi fir-rata tal-kambju

                           - 1

                           0

                              Bilanċ ta' l-implimentazzjoni tal-baġit tas-sena finanzjarja (d)

                              5 488

                              1 198

                           Varjazzjoni fit-trasferimenti awtomatiċi ta' approprjazzjonijiet u ta' fatturi li għad iridu jiġu rċevuti

                           2 089

                           399

                           Varjazzjoni fl-investimenti għas-sena finanzjarja

                           242

                           11

                           Varjazzjoni fid-djun (Kummissjoni)

                           - 5 489

                           - 1 198

                           Deprezzament għas-sena finanzjarja

                           - 43

                           - 3

                           Varjazzjoni fl-avvanzi għall-fornituri

                           56

                           —

                              Kwantità maħduma ta' l-aġġustamenti ekonomiċi għas-sena finanzjarja (e)

                              2 343

                              407

               2.

               Japprova l-għeluq tal-kontijiet ta' l-Aġenzija Ewropea għas-Sikurezza Marittima għas-sena finanzjarja 2004;

               3.

               Jagħti struzzjonijiet lill-President tiegħu biex jgħaddi din id-deċiżjoni lid-Direttur Eżekuttiv ta' l-Aġenzija Ewropea għas-Sikurezza Marittima, lill-Kunsill, lill-Kummissjoni u lill-Qorti ta' l-Awdituri u biex jippubblikaha fil-Ġurnal Uffiċjali ta' l-Unjoni Ewropea (serje L).

            Il-President

         Josep BORRELL FONTELLES

            Is-Segretarju Ġenerali

         Julian PRIESTLEY

      (1)  ĠU C 269, 28.10.2005, p. 9.

      (2)  ĠU C 332, 28.12.2005, p. 30.

      (3)  ĠU L 248, 16.9.2002, p. 1.

      (4)  ĠU L 208, 5.8.2002, p. 1. Regolament kif l-aħħar emendat bir-Regolament (KE) Nru 724/2004 (ĠU L 129, 29.4.2004, p. 1).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).

      (6)  L-informazzjoni għas-sena finanzjarja 2003 ġiet mogħtija mill-ġdid sabiex tikkonforma mal-prinċipju ta' kontabilità bbażata fuq id-dovuti.NB: It-totali jista' jkun fihom differenzi minħabba l-effett ta' l-aġġustamenti sa l-eqreb numru sħiħ.
    ---documentbreak---

               6.12.2006

               MT

               Il-Ġurnal Uffiċjali ta’ l-Unjoni Ewropea

               L 340/126

         RIŻOLUZZJONI TAL-PARLAMENT EWROPEW
   b'kummenti li jiffurmaw parti integrali mid-deċiżjoni dwar il-kwittanza għall-implimentazzjoni tal-baġit ta' l-Aġenzija Ewropea għas-Sikurezza Marittima għas-sena finanzjarja 2004
   IL-PARLAMENT EWROPEW,

               —

               wara li kkunsidra l-kontijiet annwali finali ta' l-Aġenzija Ewropea għas-Sikurezza Marittima għas-sena finanzjarja 2004 (1),

               —

               wara li kkunsidra r-rapport tal-Qorti ta' l-Awdituri dwar il-kontijiet annwali ta' l-Aġenzija Ewropea għas-Sikurezza Marittima għas-sena finanzjarja 2004, flimkien mat-tweġibiet ta' l-Aġenzija (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 – C6-0093/2006),

               —

               wara li kkunsidra t-Trattat KE, b'mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta' Ġunju 2002 li jistabbilixxi Aġenzija Ewropea għas-Sikurezza Marittima (4), u b'mod partikulari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0103/2006),

               A.

               billi l-Qorti ta' l-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja li ntemmet fil-31 ta' Diċembru 2004 kienu ta' min joqgħod fuqhom u li t-transazzjonijiet sottostanti, meta meqjusa flimkien, kienu legali u regolari,

               B.

               billi l-Qorti ta' l-Awdituri ddikjarat li kisbet assigurazzjoni raġonevoli mill-aġenziji kollha, minbarra r-riżervi espliċiti għas-sena finanzjarja 2004 fir-rigward ta' l-Aġenzija Ewropea għar-Rikostruzzjoni, iċ-Ċentru Ewropew għall-Iżvilupp tat-Taħriġ Professjonali, il-Fondazzjoni Ewropea għat-Taħriġ, iċ-Ċentru Ewropew tal-Monitoraġġ tar-Razziżmu u l-Ksenofobija u l-Awtorità Ewropea għas-Sigurtà ta' l-Ikel,

               1.

               ifakkar li, taħt l-Artikolu 185 tar-Regolament Finanzjarju, il-Parlament għandu jagħti kwittanza għall-implimentazzoni tal-baġits tal-korpi mwaqqfa mill-Komunitajiet u li jkollhom personalità ġuridika u li tabilħaqq jirċievu għotjiet li jitħallsu mill-baġit; madankollu, josserva li mhux dawn il-korpi kollha huma kompletament, jew ukoll parzjalment, iffinanzjati minn għotjiet li jitħallsu sussidji mill-baġit; jisħaq li għaldaqstant id-deċiżjoni li jagħti kwittanza tapplika kemm għall-finanzjament baġitarju u u kemm għall-finanazjament mhux baġitarju ta' dawn il-korpi; jikkunsidra inaċċettabbli l-fatt li wħud minn dawn il-korpi imwaqqfa mill-Unjoni jridu jagħtu rendikont ta' l-infiq tad-dħul minn sorsi oħra li ma jkunux mill-baġit, waqt li oħrajn li ma jirċevux sussidju mill-baġit, ma jagħmlux dan; jisħaq fuq il-prinċipju li l-agenziji kollha tal-Komunità, kemm jekk issussidjati u kemm jekk le, huma suġġetti għall-kwittanza mil-Parlament, ukoll meta awtorità oħra ta' kwittanza tintervjeni skond it-testi bażiċi tagħhom; hu tal-fehma hemm il-ħtieġa li jiġu riveduti t-testi kostituttivi kollha li jmorru kontra dan il-prinċipju;

               2.

               Isib ta' valur kbir it-tabella 1 tar-rapport tal-Qorti ta' l-Awdituri li ġiet introdotta għall-ewwel darba matul l-eżerċizzju tal-kwittanza ta' l-2003, li tagħti sommarju tal-poteri, ir-responsabbiltajiet, it-tmexxija, ir-riżorsi, l-attivitajiet u s-servizzi pprovduti tal-Eurojust; jinnnota li l-informazzjoni li hemm fit-tabella 1 hija pprovduta mill-Eurojust; jitlob lill-Qorti ta' l-Awdituri biex tivverifika l-kontenut tat-tabella 1;

               3.

               Jinsisti li l-aġenziji mhux biss għandhom jonfqu l-flus b'mod xieraq, iżda għandhom ukoll jagħmlu mill-aħjar biex jonfqu l-flus bl-iktar mod effiċjenti u effettiv possibbli; jistieden lill-Qorti ta' l-Awdituri biex tikkunsidra l-possibbiltà li jiġu estiżi r-rapporti annwali speċifiċi dwar l-aġenziji biex jinkludu eżami tal-prestazzjoni u tal-kisba ta' l-objettivi; f'dan il-kuntest u skond ir-riżoluzzjonijiet li jinsabu fil-kwittanza ta' l-2003, jinsisti li jitqisu l-aspetti li ġejjin: id-dublikazzjoni tax-xogħol fost l-aġenziji għandu jiġi evitat kemm jista' jkun, u l-miżuri maħsuba biex jititejbu t-trasparenza u l-komunikazzjoni mal-pubbliku għandhom jiġu ċċarati, flimkien ma' miżuri Komunitarji għal azzjoni pożittiva fil-livelli kollha tar-reklutaġġ, tat-taħriġ u ta' l-assenjazzjoni ta' responsabiltajiet;

               4.

               Jinnota li l-aġenziji Komunitarji mhux dejjem ikollhom reputazzjoni tajba jew rapporti tajbin fl-istampa u li ħafna minnhom ma jistħoqqilhomx din ir-reputazzjoni negattiva; josserva li ċ-ċittadini ta' l-UE għandhom jiġu mgħarrfa dwar dan bl-użu ta' mezzi xierqa biex jiġu spjegati għal kemm il-darba jkun meħtieġ ir-raġuni għall-eżistenza ta' l-aġenziji u l-kisbiet tagħhom; jitlob lill-Kummissjoni biex tieħu azzjoni skond dan, bl-użu ta' dawk il-mezzi li tħoss li huma meħtieġa;

               5.

               Jinnota li t-tkabbir ta' l-Unjoni Ewropea fl-2004 affettwa f'ħafna modi l-istrutturi u l-metodi ta' l-operat ta' l-aġenziji Komunitarji, u li bosta mill-aġenziji jiġbdu l-attenzjoni għal dan fir-rapporti ta' ħidma tagħhom u jiffokaw b'mod partikulari fuq iż-żieda fin-numru ta' amministratturi; jitlob lill-Kummissjoni biex tevalwa l-problemi reali jew maħsuba li tiltaqa' magħhom u biex tirrakkomanda l-bidliet regulatorji meħtieġa;

               6.

               Jinnota li l-Kummissjoni impenjat ruħha biex tarmonizza l-mod kif ir-rapporti ta' ħidma li jikkonċernaw id-direttorati ġenerali jiġu ppreżentati; isejjaħ għal approċ simili fir-rigward tar-rapporti ta' ħidma ta' l-aġenziji tal-Komunitajiet, li jvarjaw b'mod sinifikattiv f'termini ta' kontenut; jitlob lill-Kummissjoni biex tindika lill-aġenziji tal-Komunitajiet t-tagħrif u l-indikaturi ta' ħidma li jeħtiegu jippreżentaw;

               7.

               Jilqa' l-fatt li l-Qorti ta' l-Awdituri sabet li l-kontijiet ta' l-Aġenzija għall-2004 huma ta' min jorbot fuqhom u li t-tranżazzjonijiet bażiċi b'mod ġenerali huma legali u regolari;

               8.

               Jisħaq li l-Aġenzija għandha tagħmel distinzjoni ċara bejn approprjazzjonijiet ta' impenn u approprjazzjonijiet ta' pagament fil-baġit tagħha; għandu l-pjaċir jinnota li l-Aġenzija tinsab f'kuntatt mal-Kummissjoni bil-ħsieb li tfassal mudelli xierqa ta' preżentazzjoni għad-dejta tal-baġit tagħha, u jistenna li l-baġits futuri jkunu ppreżentati fil-forma xierqa;

               9.

               Jinnota l-livell baxx ta' implimentazzjoni tal-baġit ta' l-2004 u l-livell għoli ta' fondi ttrasferiti għall-baġit ta' wara; jinnota l-ispjega ta' l-Aġenzija li dan seħħ minħabba li nħarġu tard is-sejħiet għall-offerti minħabba nuqqas ta' persunal maniġerjali operazzjonali; jittama li dawn il-problemi relatati mal-persunal issolvew;

               10.

               Jinnota s-sejba min-naħa tal-Qorti ta' l-Awdituri ta' għadd ta' nuqqasijiet fis-sistema tal-kontroll intern; għandu l-pjaċir jinnota l-passi li ħadet l-Aġenzija biex issaħħaħ is-sistema tal-kontroll intern tagħha u biex tevita problemi bħal dawn fil-futur;

               11.

               Jiddispjaċih li l-approprjazzjonijiet għal miżuri kontra t-tniġġiż tal-baħar ftit ġew utilizzati: intużaw biss EUR 200 000 mill-EUR 700 000 li kien hemm disponibbli kemm bħala approprjazzjonijiet ta' impenn kif ukoll bħala approprjazzjonijiet ta' pagament, u dan ifisser rata ta' 28 %; ifakkar li l-miżuri għal kontra t-tniġġiż huma aspett ewlieni ta' l-attivitajiet ta' l-Aġenzija u jinsisti li fil-futur il-fondi disponibbli għandhom jintużaw b'mod effettiv; ;

               12.

               Jinnota li s-sussidju tal-Komunità għall-Aġenzija żdied minn EUR 2 630 000 fl-2003 għal EUR 12 800 000 fl-2004 u li, fl-2004, l-Aġenzija implimentat inqas minn 60 % ta' dik is-somma f'nefqa;

               13.

               Jistieden lill-Kummissjoni biex tgħin lill-aġenziji jimxu mill-iktar qrib possibbli mal-pjan ta' ħidma li sar bi qbil għas-sena ta' wara, biex b'hekk l-attivitajiet ikunu jistgħu jkunu ppjanati u implimentati kif xieraq, u partikularment biex jevitaw bidliet kbar u ta' l-aħħar minuta fil-volum tax-xogħol;

               14.

               Jitlob lill-Kummissjoni sabiex ittejjeb is-sinerġiji bejn l-aġenziji billi ssaħħaħ l-effettività tal-koperazzjoni, tevita x-xogħol doppju u tindirizza n-nuqqasijiet, b'mod partikulari fir-rigward ta' oqsma komuni bħat-taħriġ, l-implimentazzjoni tal-politiki tal-Komunità fil-kategoriji kollha, l-użu ta' l-aktar sistemi riċenti ta' mmaniġġjar u s-soluzzjoni ta' problemi relatati mat-tħaddim tajjeb tal-baġit.

      (1)  ĠU C 269, 28.10.2005, p. 9.

      (2)  ĠU C 332, 28.12.2005, p. 30.

      (3)  ĠU L 248, 16.9.2002, p. 1.

      (4)  ĠU L 208, 5.8.2002, p. 1. Regolament kif l-aħħar emendat bir-Regolament (KE) Nru 724/2004 (ĠU L 129, 29.4.2004, p. 1).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).


title: Deċiżjoni tal-Kunsill (PESK) 2017/347 tas-27 ta' Frar 2017 li testendi l-mandat tar-Rappreżentant Speċjali tal-Unjoni Ewropea fil-Bożnija-Ħerzegovina

text:
               28.2.2017

               MT

               Il-Ġurnal Uffiċjali tal-Unjoni Ewropea

               L 50/70

         DEĊIŻJONI TAL-KUNSILL (PESK) 2017/347
   tas-27 ta' Frar 2017
   li testendi l-mandat tar-Rappreżentant Speċjali tal-Unjoni Ewropea fil-Bożnija-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fid-19 ta' Jannar 2015, il-Kunsill adotta d-Deċiżjoni (PESK) 2015/77 (1) biex ħatar lis-Sur Lars-Gunnar WIGEMARK bħala r-Rappreżentant Speċjali tal-Unjoni Ewropea (RSUE) fil-Bożnija-Ħerzegovina (BiĦ). Il-mandat tar-RSUE ser jiskadi fit-28 ta' Frar 2017.

               (2)

               Il-mandat tar-RSUE għandu jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-ksib tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Lars-Gunnar WIGEMARK bħala r-RSUE fil-Bożnija-Ħerzegovina (BiĦ) huwa estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u ta' proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi ta' politika
   1.   Il-mandat tar-RSUE għandu jkun ibbażat fuq l-objettivi ta' politika li ġejjin tal-Unjoni fil-BiĦ:

               (a)

               il-kontinwazzjoni tal-progress fil-Proċess ta' Stabbilizzazzjoni u ta' Assoċjazzjoni;

               (b)

               BiĦ li tkun stabbli, vijabbli, paċifika, multi-etnika u unita, li tikkoopera paċifikament mal-ġirien tagħha; u

               (c)

               ikun żgurat li l-BiĦ timxi irreversibbilment fit-triq lejn sħubija fl-Unjoni.

         2.   L-Unjoni ser tkompli wkoll tappoġġa l-implimentazzjoni tal-Ftehim Qafas Ġenerali għall-Paċi (GFAP) fil-BiĦ.
   Artikolu 3
   Mandat
   Sabiex jinkisbu l-objettivi ta' politika, il-mandat tar-RSUE għandu jkun li:

               (a)

               joffri l-konsulenza tal-Unjoni u jiffaċilita l-proċess politiku, partikolarment bil-promozzjoni tad-djalogu bejn il-livelli differenti tal-gvern;

               (b)

               jiżgura l-konsistenza u l-koerenza tal-azzjoni tal-Unjoni;

               (c)

               jiffaċilita l-progress fir-rigward tal-prijoritajiet politiċi, ekonomiċi u Ewropej, partikolarment billi jinkoraġixxi l-implimentazzjoni tal-mekkaniżmu ta' koordinazzjoni dwar materji tal-UE u l-kontinwazzjoni tal-implimentazzjoni tal-Aġenda ta' Riforma;

               (d)

               jissorvelja u jagħti pariri lill-awtoritajiet eżekuttivi u leġislattivi fil-livelli kollha tal-gvern fil-BiĦ, u jżomm kollegament mal-awtoritajiet u l-partiti politiċi fil-BiĦ;

               (e)

               jiżgura l-implimentazzjoni tal-isforzi tal-Unjoni fil-firxa sħiħa tal-attivitajiet fl-oqsma tal-istat tad-dritt u tar-riforma tas-settur tas-sigurtà, jippromwovi l-koordinazzjoni globali mill-Unjoni ta', u jagħti direzzjoni politika lokali lil, l-isforzi tal-Unjoni fil-ġlieda kontra l-kriminalità organizzata u l-korruzzjoni, kif ukoll it-terroriżmu, u, f'dak il-kuntest, jipprovdi lir-RGħ u lill-Kummissjoni b'evalwazzjonijiet u konsulenza kif meħtieġ;

               (f)

               jipprovdi appoġġ għal interazzjoni rinfurzata u aktar effettiva bejn is-sistema tal-ġustizzja kriminali u l-pulizija fil-BiĦ, kif ukoll għal inizjattivi li jimmiraw biex isaħħu l-effiċjenza u l-imparzjalità tal-istituzzjonijiet ġudizjarji, partikolarment id-Djalogu Strutturat dwar il-Ġustizzja;

               (g)

               mingħajr preġudizzju għal-linja ta' kmand militari, joffri lill-Kmandant tal-Forza tal-UE gwida politika dwar kwistjonijiet militari b'dimensjoni politika lokali, b'mod partikolari fir-rigward ta' operazzjonijiet sensittivi, u dwar ir-relazzjonijiet mal-awtoritajiet lokali u l-mezzi tax-xandir lokali u jikkontribwixxi għall-konsultazzjonijiet dwar ir-Reviżjoni Strateġika ta' EUFOR/ALTHEA; jikkonsulta lill-Kmandant tal-Forza tal-UE qabel ma jieħu azzjoni politika li jista' jkollha impatt fuq is-sitwazzjoni tas-sigurtà u jikkoordina fir-rigward ta' messaġġi koerenti lill-awtoritajiet lokali u organizzazzjonijiet internazzjonali oħrajn;

               (h)

               jikkoordina u jimplimenta l-isforzi ta' komunikazzjoni tal-Unjoni dwar kwistjonijiet tal-UE lejn il-pubbliku fil-BiĦ;

               (i)

               jippromwovi l-proċess tal-integrazzjoni fl-UE permezz ta' diplomazija pubblika mmirata u attivitajiet ta' komunikazzjoni tal-UE mfasslin biex jiżguraw fehim u appoġġ usa' fost il-pubbliku tal-BiĦ dwar materji relatati mal-UE, anke permezz tal-involviment ta' atturi tas-soċjetà ċivili lokali;

               (j)

               jikkontribwixxi għall-iżvilupp u l-konsolidazzjoni tar-rispett għad-drittijiet tal-bniedem u l-libertajiet fundamentali fil-BiĦ, f'konformità mal-politika tal-UE dwar id-drittijiet tal-bniedem u l-linji gwida tal-UE dwar id-drittijiet tal-bniedem;

               (k)

               jingaġġa mal-awtoritajiet rilevanti tal-BiĦ fir-rigward tal-kooperazzjoni sħiħa tagħhom mat-Tribunal Kriminali Internazzjonali għal dik li kienet il-Jugoslavja (ICTY);

               (l)

               f'konformità mal-proċess ta' integrazzjoni tal-UE, jipprovdi konsulenza, jassisti, jiffaċilita u jimmonitorja d-djalogu politiku dwar il-bidliet kostituzzjonali neċessarji u leġiżlattivi rilevanti;

               (m)

               iżomm kuntatti mill-qrib u konsultazzjonijiet mill-qrib mar-Rappreżentant Għoli fil-BiĦ u ma' organizzazzjonijiet internazzjonali rilevanti oħrajn li jaħdmu fil-pajjiż; f'dak il-kuntest, jinforma lill-Kunsill dwar diskussjonijiet fuq il-post fir-rigward tal-preżenza internazzjonali fil-pajjiż, inkluż l-Uffiċċju tar-Rappreżentant Għoli;

               (n)

               jipprovdi konsulenza lir-RGħ, kif meħtieġ, dwar persuni fiżiċi jew ġuridiċi li lilhom jistgħu jiġu imposti miżuri restrittivi fid-dawl tas-sitwazzjoni fil-BiĦ;

               (o)

               mingħajr preġudizzju għal-linji ta' kmand applikabbli, jgħin biex jiġi żgurat li l-istrumenti kollha tal-Unjoni fuq il-post jiġu applikati b'mod koerenti biex jinkisbu l-objettivi ta' politika tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, waqt li jaġixxi taħt l-awtorità tar-RGħ.
   2.   Il-KPS għandu jżomm kollegament privileġġjat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 7 690 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni. Il-parteċipazzjoni tal-persuni fiżiċi u ġuridiċi fl-għoti ta' kuntratti ta' akkwist pubbliku mir-RSUE għandha tkun miftuħa mingħajr limiti. Barra minn hekk, ma għandha tapplika l-ebda regola ta' oriġini għall-oġġetti mixtrija mir-RSUE.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni għal kull nefqa.
   Artikolu 6
   Formazzjoni u kompożizzjoni tat-tim
   1.   Għandu jiġi assenjat persunal iddedikat biex jassisti lir-RSUE fl-implimentazzjoni tal-mandat u biex jikkontribwixxi għall-koerenza, il-viżibilità u l-effikaċja tal-azzjoni tal-Unjoni fil-BiĦ b'mod ġenerali. Fil-limiti tal-mandat tar-RSUE u l-mezzi finanzjarji korrispondenti li jsiru disponibbli, ir-RSUE għandu jkun responsabbli għall-kostituzzjoni ta' tim. It-tim għandu jinkludi l-kompetenza esperta dwar kwistjonijiet speċifiċi ta' politika kif rikjest mill-mandat. Ir-RSUE għandu jżomm lill-Kunsill u lill-Kummissjoni informati minnufih dwar il-formazzjoni tat-tim.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru li jissekonda, mill-istituzzjoni tal-Unjoni li tissekonda jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati biex jaħdmu mar-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jissekonda, tal-istituzzjoni tal-Unjoni li tissekonda jew tas-SEAE, rispettivament, u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, immunitajiet u garanziji oħra meħtieġa għall-eżekuzzjoni u l-funzjonament regolari tal-missjoni tar-RSUE u tal-membri tal-persunal tar-RSUE għandhom jiġu miftehmin mal-partijiet ospitanti, skont il-każ. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji ta' sigurtà u l-istandards minimi stabbiliti mid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kwalunkwe informazzjoni rilevanti.
   2.   Id-delegazzjoni tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal stazzjonat barra mill-Unjoni f'kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u abbażi tas-sitwazzjoni ta' sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw l-immaniġġar tal-moviment sigur tal-persunal lejn, u ġewwa, iż-żona ta' responsabbiltà, kif ukoll l-immaniġġar ta' inċidenti ta' sigurtà, u li jinkludi pjan ta' kontinġenza u pjan ta' evakwazzjoni;

               (b)

               jiżgura li l-persunal kollu stazzjonat barra mill-Unjoni jkun kopert b'assigurazzjoni ta' riskju għoli, kif meħtieġ skont il-kondizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li jkunu ser jiġu stazzjonati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jew kif jaslu fiż-żona ta' responsabbiltà, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet kollha miftehmin, magħmula wara valutazzjonijiet regolari ta' sigurtà, u jipprovdi lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi rapporti, kemm oralment kif jukoll bil-miktub, regolarment lir-RGħ u lill-KPS. Ir-RSUE għandu wkoll jirrapporta lill-gruppi ta' ħidma tal-Kunsill, kif ikun meħtieġ. Ir-rapporti regolari għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill tal-Affarijiet Barranin. Taħt l-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jiġu ingaġġati b'mod konsistenti, biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll ma' dawk ta' RSUE oħrajn attivi fir-reġjun, kif meħtieġ. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tal-Missjonijiet tal-Istati Membri u mal-Kapijiet tad-delegazzjonijiet tal-Unjoni fir-reġjun. Huma għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE għandu wkoll iżomm kollegament ma' atturi internazzjonali u reġjonali fuq il-post, u b'mod partikolari jżomm koordinazzjoni mill-qrib mar-Rappreżentant Għoli fil-BiĦ.
   3.   B'appoġġ għall-operazzjonijiet tal-Unjoni ta' maniġġar tal-kriżijiet, ir-RSUE, flimkien ma' atturi tal-Unjoni oħrajn preżenti fuq il-post, għandu jtejjeb id-disseminazzjoni u l-kondiviżjoni ta' informazzjoni minn dawk l-atturi tal-Unjoni bil-ħsieb li jinkiseb livell għoli ta' għarfien u valutazzjoni komuni tas-sitwazzjoni.
   Artikolu 13
   Assistenza rigward pretensjonijiet
   Ir-RSUE u l-persunal tar-RSUE għandhom jassistu fil-forniment ta' elementi li jwieġbu għal kwalunkwe pretensjoni u obbligu li jirriżultaw mill-mandati tar-RSUE preċedenti fil-BiĦ, u għandhom jipprovdu assistenza amministrattiva u aċċess għall-fajls rilevanti għal tali għanijiet.
   Artikolu 14
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta' progress sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta' Frar 2017.

            Għall-Kunsill

            Il-President

         K. MIZZI

      (1)  Deċiżjoni tal-Kunsill (PESK) 2015/77 tad-19 ta' Jannar 2015 li taħtar Rappreżentant Speċjali tal-Unjoni Ewropea fil-Bożnija-Ħerzegovina (ĠU L 13, 20.1.2015, p. 7).

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: 2011/578/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 b’osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/155

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2009
   (2011/578/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għall-Ambjent għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ambjent għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 1210/90 tas-7 ta’ Mejju 1990 dwar l-istabbiliment tal-Aġenzija tal-Ambjent Ewropew u n-Network tal-Informazzjoni u l-Osservazzjoni tal-Ambjent Ewropew (3), u b’mod partikolari l-Artikolu 13 tiegħu,

               —

               wara li kkunsidra r-Regolament (KE) Nru 401/2009 tal-Parlament Ewropew u tal-Kunsill tat- 23 ta’ April 2009 dwar l-Aġenzija Ewropea għall-Ambjent u n-Netwerk Ewropew ta’ Informazzjoni u Osservazzjoni tal-Ambjent (4), u b’mod partikolari l-Artikolu 13 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0122/2011),

               1.

               Jagħti l-kwittanza lid-Direttur Eżekuttiv tal-Aġenzija Ewropea għall-Ambjent għall-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għall-Ambjent, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 58.

      (2)  ĠU L 248, 16.9.2002, p. 1.

      (3)  ĠU L 120, 11.5.1990, p. 1.

      (4)  ĠU L 126, 21.5.2009, p. 13.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      b’osservazzjonijiet li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għall-Ambjent għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ambjent għas-sena finanzjarja 2009, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KEE) Nru 1210/90 tas-7 ta’ Mejju 1990 dwar l-istabbiliment tal-Aġenzija tal-Ambjent Ewropew u n-Network tal-Informazzjoni u l-Osservazzjoni tal-Ambjent Ewropew (3), u b’mod partikolari l-Artikolu 13 tiegħu,

                  —

                  wara li kkunsidra r-Regolament (KE) Nru 401/2009 tal-Parlament Ewropew u tal-Kunsill tat- 23 ta’ April 2009 dwar l-Aġenzija Ewropea għall-Ambjent u n-Netwerk Ewropew ta’ Informazzjoni u Osservazzjoni tal-Ambjent (4), u b’mod partikolari l-Artikolu 13 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0122/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet sottostanti huma legali u regolari,

                  B.

                  billi fil-5 ta’ Mejju 2010 l-Parlament ta l-kwittanza lid-Direttur Eżekuttiv tal-Aġenzija Ewropea għall-Ambjent għall-implimentazzjoni tal-baġit tal-Aġenzija għas-sena finanzjarja 2008 (6), u fir-Riżoluzzjoni tiegħu li takkumpanja d-deċiżjoni ta’ kwittanza, il-Parlament, inter alia,

                              —

                              talab lill-Aġenzija tkompli tipprovdi regolarment (jiġifieri kull ħames snin) evalwazzjoni esterna indipendenti abbażi tar-Regolament ta’ twaqqif (KEE) Nru 1210/90 u l-programmi ta’ ħidma adottati mill-Bord ta’ Ġestjoni,

                              —

                              innota l-osservazzjoni tal-Qorti tal-Awdituri li kien ikun aħjar kieku nbdiet proċedura ta’ appalti pubbliċi għall-kuntratt ta’ rinnovazzjoni tal-bini mikri mill-Aġenzija, milli titħallas kumpanija magħżula mis-sidien tal-bini,

                              —

                              jirrikonoxxi li l-Aġenzija implimentat 9 rakkomandazzjonijiet mis-27 li saru mis-Servizz ta’ Verfika Interna (IAS) mill-2006 ‘l hawn,

                  C.

                  billi l-baġit tal-Aġenzija għas-sena 2009 kien ta’ EUR 39 900 000 li jikkostitwixxi żieda ta’ 7.1 % fuq is-sena finanzjarja 2008,

                  1.

                  Jinnota li r-riżorsi finanzjarji totali disponibbli fl-2009 għall-Aġenzija Ewropea għall-Ambjent (EEA) jammontaw għal EUR 39 900 000, li minnhom EUR 34 560 000 ġejjin minn sussidji tal-Unjoni;

                  2.

                  Jinnota li ż-żieda ta’ EUR 2 800 000 meta mqabbla mal-baġit tal-EEA għall-2008 kienet immirata għall-iżvilupp ta’ erba’ oqsma ewlenin bħall-adattament għat-tibdil fil-klima, il-valutazzjoni tal-ekosistema, il-konsum u l-produzzjoni sostenibbli, u l-prevenzjoni u l-ġestjoni tad-diżastri kif identifikati fl-istrateġija multiannwali għall-2009-2013;

         Prestazzjoni

                  3.

                  Jilqa’ l-inizjattiva tal-Aġenzija biex tkompli tipprovdi regolarment evalwazzjoni esterna indipendenti abbażi tar-regolament ta’ twaqqif (KEE) Nru 1210/90 u l-programmi ta’ ħidma adottati mill-Bord ta’ Ġestjoni; jinnota b’mod partikolari li l-evalwazzjoni li jmiss se ssir fl-2012-2013;

                  4.

                  Jitlob għal darba oħra lill-Aġenzija biex tistabbilixxi, fit-tabella li għandha tinhemeż mar-rapport li jmiss tal-Qorti tal-Awdituri, tqabbil ċar tal-operazzjonijiet li twettqu matul is-sena li għaliha għandha tingħata l-kwittanza u fis-sena finanzjarja ta’ qabel, bil-għan li l-awtorità ta’ kwittanza tkun tista’ tevalwa l-prestazzjoni tal-Aġenzija minn sena għal oħra;

                  5.

                  Jitlob lill-Aġenzija biex tindirizza dawn l-erba’ oqsma essenzjali u biex taċċelera aktar l-iżvilupp tagħhom;

                  6.

                  Jilqa’ speċifikament l-Aġenzija bħala fornitur affidabbli ta’ informazzjoni ambjentali indipendenti u korretta għall-istituzzjonijiet kollha tal-UE, għall-Istati Membri tal-UE u għall-korpi kollha li jfasslu l-politika;

                  7.

                  Jinkoraġġixxi, għall-darba oħra, lill-Aġenzija tkompli bl-isforzi tagħha biex tkompli tiżviluppa l-metodi ta’ komunikazzjoni tagħha sabiex tattira aktar rappurtaġġ mill-midja dwar is-sejbiet tagħha u b’hekk tikkontribwixxi għad-dibattitu pubbliku dwar kwistjonijiet ambjentali importanti, bħat-tibdil fil-klima, il-bijodiversità u l-ġestjoni tar-riżorsi naturali; jemmen li tali miżuri jistgħu jwasslu għal mod kif taħdem aktar trasparenti u għal żieda fl-interess pubbliku fil-ħidma tal-Aġenzija:

                  8.

                  Jitlob lill-Qorti tal-Awdituri biex twettaq awditjar tal-prestazzjoni tal-Aġenzija;

         Proċeduri baġitarji

                  9.

                  Iħeġġeġ lill-Aġenzija ssaħħaħ ir-rabta bejn il-baġit u l-programm ta’ ħidma; jagħraf, fil-fatt, li l-Qorti tal-Awdituri rrappurtat proċeduri li ma kenux rigorużi biżżejjed għat-tfassil tal-baġit li jwassal għal għadd konsiderevoli ta’ trasferimenti baġitarji li jaffettwaw il-biċċa l-kbira tal-linji baġitarji (ekwivalenti għal 8 % mill-baġit tal-Aġenzija); jinnota, b’mod partikolari, li xi wħud minn dawn it-trasferimenti wasslu għal żidiet u tnaqqis suċċessivi fl-istess intestaturi baġitarji billi xi approprjazzjonijiet ma ntużawx u ġew ittrasferiti għal linji oħra tul is-sena;

                  10.

                  Huwa mħasseb dwar il-prattika tal-Aġenzija tat-twettiq ta’ trasferimenti biex tiżdied linja baġitarja sabiex titħallas (fit-30 ta’ Diċembru 2009) il-kera għall-bini tal-Aġenzija għall-ewwel semestru tal-2010 u titħallas mill-baġit tal-2009; jenfasizza li din il-prattika min-naħa tal-Aġenzija mhijiex konformi mal-prinċipju tal-annwalità u li naqqset l-ammont li għandu jitħallas lura lill-Kummissjoni;

                  11.

                  Jitlob lill-Aġenzija ttejjeb, sal-aħħar tas-sena, il-preċiżjoni tal-informazzjoni pprovduta mid-dipartimenti operattivi dwar l-istimi tan-nefqa operattiva dovuta;

         Riżorsi umani

                  12.

                  Jitlob lill-Aġenzija tirrimedja n-nuqqasijiet tagħha fil-proċeduri ta’ reklutaġġ li jipperikolaw it-trasparenza ta’ dawn il-proċeduri; jinnota, b’mod partikolari, li l-Qorti tal-Awdituri rrappurtat id-dgħufijiet li ġejjin: l-avviżi tal-postijiet battala ma speċifikawx numru massimu ta’ kandidati li għandhom jitqiegħdu fil-listi ta’ riserva, ma saritx deċiżjoni dwar il-mistoqsijiet użati waqt it-testijiet bil-miktub u l-intervisti qabel l-eżami tal-applikazzjonijiet, id-deċiżjonijiet tal-bords ta’ selezzjoni ma ġewx dokumentati biżżejjed, il-limiti dwar l-istedina għall-intervisti jew biex wieħed jitqiegħed fil-lista ta’ riserva ma ġewx stabbiliti minn qabel, u l-minuti ma kenux kompluti;

                  13.

                  Jinnota li kienu meħtieġa 10 postijiet addizzjonali fl-2009 għat-tisħiħ tal-kapaċitajiet fl-oqsma tal-valutazzjoni tal-ekosistema, il-konsum u l-produzzjoni sostenibbli, l-iżvilupp ta’ Sistema ta’ Informazzjoni Ambjentali Kondiviża, kif ukoll għall-ħolqien ta’ kapaċitajiet għall-iżvilupp ta’ oqsma ġodda ta’ ħidma fl-adattament għat-tibdil fil-klima u fil-prevenzjoni u l-ġestjoni tad-diżastri; iħeġġeġ, f’dan ir-rigward, titjib ulterjuri fil-proċess ta’ reklutaġġ f’termini ta’ trasparenza, kif indikat mill-Qorti tal-Awdituri;

         Verifika interna

                  14.

                  Jagħraf li tliet rakkomandazzjonijiet mis-segwitu mis-Servizz ta’ Verifika Interna (IAS) tar-rakkomandazzjonijiet ta’ verifika passati għad iridu jiġu implimentati; jinnota, b’mod partikolari, li dawn jirrigwardaw l-iktar postijiet sensittivi, kontrolli fil-post/verifiki ta’ għotjiet u ċirkwiti finanzjarji u jitqiesu bħala “importanti ħafna”;

                  15.

                  Jilqa’ l-fatt li l-Aġenzija inkludiet il-valutazzjoni ġenerali tal-IAS tal-Aġenzija fir-Rapport ta’ Attività Annwali tagħha; iqis dan bħala l-aħjar prattika li għandha tiġi segwita minn Aġenziji oħra;

                  16.

                  Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni dwar il-kwittanza u li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 58.

         (2)  ĠU L 248, 16.9.2002, p. 1.

         (3)  ĠU L 120, 11.5.1990, p. 1.

         (4)  ĠU L 126, 21.5.2009, p. 13.

         (5)  ĠU L 357, 31.12.2002, p. 72.

         (6)  ĠU L 252, 25.9.2010, p. 151.

         (7)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2011/228/UE: Deċiżjoni tal-Kunsill tat- 13 ta’ Diċembru 2010 dwar l-iffirmar, f’isem l-Unjoni, u l-applikazzjoni provviżorja tal-Ftehim bejn l-Unjoni Ewropea u r-Repubblika tal-Kap Verde dwar ċerti aspetti tas-servizzi bl-ajru#Ftehim bejn l-Unjoni Ewropea u r-Repubblika tal-Kap Verde dwar ċerti aspetti tas-servizzi bl-ajru

text:
               9.4.2011

               MT

               Il-Ġurnal Uffiċjali tal-Unjoni Ewropea

               L 96/1

         DEĊIŻJONI TAL-KUNSILL
   tat-13 ta’ Diċembru 2010
   dwar l-iffirmar, f’isem l-Unjoni, u l-applikazzjoni provviżorja tal-Ftehim bejn l-Unjoni Ewropea u r-Repubblika tal-Kap Verde dwar ċerti aspetti tas-servizzi bl-ajru
   (2011/228/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fid-Deċiżjoni tiegħu tal-5 ta’ Ġunju 2003, il-Kunsill awtorizza lill-Kummissjoni biex tiftaħ negozjati ma’ pajjiżi terzi dwar is-sostituzzjoni ta’ ċerti dispożizzjonijiet fil-ftehimiet bilaterali eżistenti bi ftehim fil-livell tal-Unjoni.

               (2)

               F’isem l-Unjoni, il-Kummissjoni nnegozjat Ftehim mar-Repubblika tal-Kap Verde dwar ċerti aspetti tas-servizzi bl-ajru (“Il-Ftehim”) skont il-mekkaniżmi u d-direttivi fl-Anness għad-Deċiżjoni tal-Kunsill tal-5 ta’ Ġunju 2003.

               (3)

               Il-Ftehim għandu jiġi ffirmat u applikat provviżorjament, suġġett għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u r-Repubblika tal-Kap Verde dwar ċerti aspetti tas-servizzi bl-ajru (il-“Ftehim”) huwa b’dan approvat f’isem l-Unjoni, suġġett għall-konklużjoni ta’ dan il-Ftehim.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna/i bis-setgħa li tiffirma/jiffirmaw il-Ftehim f’isem l-Unjoni, suġġett għall-konklużjoni tiegħu.
   Artikolu 3
   Sakemm jidħol fis-seħħ, il-Ftehim għandu jiġi applikat provviżorjament mill-ewwel jum tal-ewwel xahar wara d-data li fiha l-partijiet ikunu nnotifikaw lil xulxin dwar it-tlestija tal-proċeduri neċessarji għal dan il-għan (1).
   Artikolu 4
   Il-President tal-Kunsill huwa b’dan awtorizzat jagħmel in-notifika prevista fl-Artikolu 8(2) tal-Ftehim.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-13 ta’ Diċembru 2010.

            Għall-Kunsill

            Il-President

         K. PEETERS

      (1)  Id-data li minnha l-Ftehim jibda jiġi applikat provviżorjament ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      FTEHIM
      bejn l-Unjoni Ewropea u r-Repubblika tal-Kap Verde dwar ċerti aspetti tas-servizzi bl-ajru
      L-UNJONI EWROPEA, minn hawn ’il quddiem imsejħa “l-Unjoni”
      minn naħa waħda, u
      IR-REPUBBLIKA TAL-KAP VERDE, minn hawn ’il quddiem imsejħa “Kap Verde”
      min-naħa l-oħra
      minn hawn ’il quddiem imsejħa “il-Partijiet”
      FILWAQT LI JINNUTAW li ġew konklużi ftehimiet bilaterali dwar is-servizzi bl-ajru bejn diversi Stati Membri tal-Unjoni u Kap Verde li fihom dispożizzjonijiet kontra l-liġi tal-Unjoni,
      FILWAQT LI JINNUTAW li l-Unjoni għandha kompetenza esklussiva fir-rigward ta’ diversi aspetti li jistgħu jiġu inklużi fi ftehimiet bilaterali dwar is-servizzi bl-ajru bejn l-Istati Membri tal-Unjoni u pajjiżi terzi,
      FILWAQT LI JINNUTAW li skont il-liġi tal-Unjoni, it-trasportaturi bl-ajru tal-Unjoni stabbiliti fi Stat Membru tal-Unjoni għandhom id-dritt għal aċċess mhux diskriminatorju għal rotot tal-ajru bejn l-Istati Membri tal-Unjoni u pajjiżi terzi,
      WARA LI KKUNSIDRAW il-ftehimiet bejn l-Unjoni u ċerti pajjiżi terzi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu sjieda ta’ trasportaturi bl-ajru liċenzjati skont il-liġi tal-Unjoni,
      FILWAQT LI JIRRIKONOXXU li ċerti dispożizzjonijiet tal-ftehimiet bilaterali dwar is-servizzi bl-ajru bejn l-Istati Membri tal-Unjoni u Kap Verde, li huma kontra l-liġi tal-Unjoni Ewropea, għandhom jinġiebu f’konformità magħha biex tiġi stabbilita bażi legali tajba għas-servizzi bl-ajru bejn l-Unjoni u Kap Verde u biex tiġi ppreżervata l-kontinwità ta’ dawn is-servizzi bl-ajru,
      FILWAQT LI JIRRIKONOXXU li fil-konklużjoni ta’ kwalunkwe ftehimiet dwar is-servizzi bl-ajru mill-Gvern tar-Repubblika tal-Kap Verde ma’ Stati li mhumiex Stati Membri tal-Unjoni, Kap Verde jimplimenta l-politika u r-regoli tiegħu stess dwar is-sjieda u l-kontroll tat-trasportaturi bl-ajru,
      FILWAQT LI JINNUTAW li skont il-liġi tal-Unjoni, it-trasportaturi bl-ajru tal-Unjoni ma jistgħux, bi prinċipju, jagħmlu ftehimiet li jistgħu jaffettwaw il-kummerċ bejn l-Istati Membri tal-Unjoni u li jkollhom bħala għan jew effett il-prevenzjoni, ir-restrizzjoni jew id-distorsjoni tal-kompetizzjoni,
      FILWAQT LI JIRRIKONOXXU li d-dispożizzjonijiet fil-ftehimiet bilaterali dwar is-servizzi bl-ajru konklużi bejn l-Istati Membri tal-Unjoni u Kap Verde li i) jirrikjedu jew jiffavorixxu l-adozzjoni ta’ ftehimiet bejn impriżi, deċiżjonijiet minn assoċjazzjonijiet ta’ impriżi jew prattiki miftiehma li jipprevjenu, joħolqu distorsjoni jew jirrestrinġu l-kompetizzjoni bejn trasportaturi bl-ajru fuq ir-rotot rilevanti; jew ii) isaħħu l-effetti ta’ kwalunkwe ftehim, deċiżjoni jew prattika miftiehma bħal dawn; jew iii) jiddelegaw lit-trasportaturi bl-ajru jew lil operaturi ekonomiċi privati oħra r-responsabbiltà għat-teħid tal-miżuri li jipprevjenu, joħolqu distorsjoni jew jirrestrinġu l-kompetizzjoni bejn it-trasportaturi bl-ajru fuq ir-rotot rilevanti jistgħu jrendu r-regoli tal-kompetizzjoni applikabbli għall-impriżi ineffettivi,
      FILWAQT LI JINNUTAW li mhuwiex għan tal-Unjoni, bħala parti minn dan il-Ftehim, li jiżdied il-volum totali tat-traffiku fl-ajru bejn l-Unjoni u Kap Verde, li jiġi affettwat il-bilanċ bejn it-trasportaturi bl-ajru tal-Unjoni u t-trasportaturi bl-ajru ta’ Kap Verde, jew li jiġu nnegozjati emendi għad-dispożizzjonijiet tal-ftehimiet bilaterali eżistenti dwar is-servizzi bl-ajru li jikkonċernaw id-drittijiet tat-traffiku.
      FTIEHMU KIF ĠEJ:
      Artikolu 1
      Dispożizzjonijiet ġenerali
      1.   Għall-finijiet ta’ dan il-Ftehim, l-‘Istati Membri’ għandha tfisser l-Istati Membri tal-Unjoni Ewropea; it-‘Trattati tal-UE’ għandha tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea; ‘Parti’ għandha tfisser parti kontraenti ta’ dan il-ftehim; ‘trasportatur bl-ajru’ għandha tfisser ukoll linja tal-ajru; ‘territorju tal-Unjoni’ għandha tfisser territorji tal-Istati Membri li għalihom japplikaw it-Trattati tal-UE.
      2.   Ir-referenzi f’kull wieħed mill-ftehimiet elenkati fl-Anness 1 għaċ-ċittadini tal-Istat Membru li jkun Parti minn dak il-ftehim għandhom jinftiehmu bħala li jirreferu għaċ-ċittadini tal-Istati Membri.
      3.   Ir-referenzi f’kull wieħed mill-ftehimiet elenkati fl-Anness 1 għal trasportaturi bl-ajru jew linji tal-ajru tal-Istat Membru li huwa Parti minn dak il-ftehim għandhom jinftiehmu li qed jirreferu għal trasportaturi bl-ajru jew linji tal-ajru magħżula minn dak l-Istat Membru.
      Artikolu 2
      Deżinjazzjoni, awtorizzazzjoni u revoka
      1.   Id-dispożizzjonijiet fil-paragrafi 2 sa 4 ta’ dan l-Artikolu għandhom jieħdu post id-dispożizzjonijiet korrispondenti fl-artikoli elenkati fl-Anness 2 (a) u (b) rispettivament, fir-rigward tad-deżinjazzjoni ta’ trasportatur bl-ajru, u l-liċenzji u l-permessi mogħtija lilu.
      2.   Mal-wasla ta’ deżinjazzjoni minn Stat Membru, Kap Verde għandu jagħti l-awtorizzazzjonijiet u l-permessi xierqa bl-anqas dewmien proċedurali, bil-kondizzjoni li:

                  (a)

                  it-trasportatur bl-ajru jkun stabbilit, fit-territorju tal-Istat Membru li jagħmel id-deżinjazzjoni, skont it-Trattati tal-UE u jkollu Liċenzja Operattiva valida skont il-liġi tal-Unjoni; u

                  (b)

                  jiġi eżerċitat u jibqa’ jsir kontroll regolatorju effettiv tat-trasportatur bl-ajru mill-Istat Membru responsabbli biex joħroġ iċ-Ċertifikat tal-Operatur bl-Ajru tiegħu u l-awtorità ajronawtika rilevanti tkun identifkata b’mod ċar fid-deżinjazzjoni; u

                  (c)

                  it-trasportatur bl-ajru jkun il-proprjetà, direttament jew permezz ta’ maġġoranza azzjonarja, u jkun effettivament ikkontrollat mill-Istati Membri u/jew miċ-ċittadini tal-Istati Membri, u/jew minn stati oħra elenkati fl-Anness 3 u/jew ċittadini ta’ stati oħra bħal dawn.

            3.   Kap Verde jista’ jirrifjuta, jirrevoka, jissospendi jew jillimita l-awtorizzazzjonijiet jew il-permessi ta’ trasportatur bl-ajru magħżul minn Stat Membru meta:

                  (a)

                  it-trasportatur bl-ajru ma jkunx stabbilit, fit-territorju tal-Istat Membru li jagħmel id-deżinjazzjoni, skont it-Trattati tal-UE jew ma jkollux Liċenzja Operattiva valida skont il-liġi tal-Unjoni; jew

                  (b)

                  ma jiġix eżerċitat jew ma jibqax isir kontroll regolatorju effettiv tat-trasportatur bl-ajru mill-Istat Membru tal-UE responsabbli biex joħroġ iċ-Ċertifikat tal-Operatur bl-Ajru tiegħu, jew l-awtorità ajronawtika rilevanti ma tkunx identifikata b’mod ċar fid-deżinjazzjoni; jew

                  (c)

                  it-trasportatur bl-ajru ma jkunx il-proprjetà, direttament jew permezz ta’ maġġoranza azzjonarja, jew ma jkunx effettivament kontrollat mill-Istati Membri u/jew miċ-ċittadini tal-Istati Membri, u/jew minn stati oħra elenkati fl-Anness 3 u/jew ċittadini ta’ stati oħra bħal dawn.

            4.   Fl-eżerċizzju tad-dritt tiegħu skont il-paragrafu 3 ta’ dan l-Artikolu, Kap Verde m’għandux jiddiskrimina bejn it-trasportaturi bl-ajru tal-Istati Membri fuq bażi ta’ nazzjonalità.
      Artikolu 3
      Sikurezza
      1.   Id-dispożizzjonijiet fil-paragrafu 2 ta’ dan l-Artikolu għandhom jikkumplimentaw id-dispożizzjonijiet korrispondenti fl-artikoli elenkati fl-Anness 2 (c).
      2.   Meta Stat Membru jkun iddeżinja trasportatur bl-ajru li l-kontroll regolatorju tiegħu jkun eżerċitat u miżmum minn Stat Membru ieħor, id-drittijiet ta’ Kap Verde taħt id-dispożizzjonijiet tas-sikurezza tal-ftehim bejn l-Istat Membru li jkun iddeżinja t-trasportatur bl-ajru u Kap Verde għandhom japplikaw b’mod ugwali fir-rigward tal-adozzjoni, l-eżerċizzju jew iż-żamma tal-istandards tas- sikurezza mill-Istat Membru l-ieħor u fir-rigward tal-awtorizzazzjoni għall-operat ta’ dak it-trasportatur bl-ajru.
      Artikolu 4
      Tassazzjoni tal-karburant tal-avjazzjoni
      1.   Id-dispożizzjonijiet fil-paragrafu 2 ta’ dan l-Artikolu għandhom jikkumplimentaw id-dispożizzjonijiet korrispondenti fl-artikoli elenkati fl-Anness 2 (d).
      2.   Minkejja kwalunkwe dispożizzjoni oħra kontra dan, xejn f’kull wieħed mill-ftehimiet elenkati fl-Anness 2 (d) m’għandu jżomm Stat Membru milli jimponi, fuq bażi mhux diskriminatorja, taxxi, imposti, dazji, drittijiet jew ħlasijiet fuq karubrant ipprovdut fit-territorju tiegħu għall-użu fuq inġenju tal-ajru ta’ trasportatur bl-ajru ddeżinjat ta’ Kap Verde li jopera bejn punt fit-territorju ta’ dak l-Istat Membru u punt ieħor fit-territorju ta’ dak l-Istat Membru jew fit-territorju ta’ Stat Membru ieħor.
      Artikolu 5
      Il-kompatibbiltà mar-regoli dwar il-kompetizzjoni
      1.   Minkejja kwalunkwe dispożizzjoni oħra kontra dan, xejn f’kull wieħed mill-ftehimiet elenkati fl-Anness 1 m’għandu (i) jirrikjedi jew jiffavorixxi l-adozzjoni ta’ ftehimiet bejn impriżi, deċiżjonijiet minn assoċjazzjonijiet tal-impriżi jew prattiki mifteihma li jipprevjenu jew joħolqu distorsjoni tal-kompetizzjoni; (ii) isaħħaħ l-effetti ta’ kwalunkwe ftehim, deċiżjoni jew prattiki miftiehma bħal dawn; jew (iii) jiddelega lil operaturi ekonomiċi privati r-responsabbiltà għat-teħid ta’ miżuri li jipprevjenu, joħoqu distorsjoni jew jirrestrinġu l-kompetizzjoni.
      2.   Id-dispożizzjonijiet inklużi fil-ftehimiet elenkati fl-Anness 1 li huma inkompatibbli mal-paragrafu 1 ta’ dan l-Artikolu m’għandhomx jiġu applikati.
      Artikolu 6
      Annessi għal dan il-Ftehim
      L-Annessi għal dan il-Ftehim għandhom jiffurmaw parti integrali minnu.
      Artikolu 7
      Reviżjoni jew emendi
      Il-Partijiet jistgħu, f’kull ħin, jirrevedu jew jemendaw dan il-Ftehim b’kunsens reċiproku.
      Artikolu 8
      Dħul fis-seħħ u applikazzjoni provviżorja
      1.   Dan il-Ftehim għandu jidħol fis-seħħ meta l-Partijiet jkunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu ikunu tlestew.
      2.   Minkejja l-paragrafu 1, il-Partijiet jaqblu li japplikaw dan il-Ftehim provviżorjament mill-ewwel jum tax-xahar wara d-data li fiha l-Partijiet ikunu nnotifikaw lil xulxin dwar it-tlestija tal-proċeduri meħtieġa għal dan il-għan.
      3.   Dan il-Ftehim għandu japplika għall-ftehimiet u l-arranġamenti kollha elenkati fl-Anness 1 inklużi dawk li, fid-data tal-iffirmar ta’ dan il-Ftehim, ikunu għadhom ma daħlux fis-seħħ u għadhom mhux qed jiġu applikati b’mod provviżorju.
      Artikolu 9
      Terminazzjoni
      1.   Fil-każ li ftehim elenkat fl-Anness 1 jiġi tterminat, id-dispożizzjonijiet kollha ta’ dan il-Ftehim li jirrigwardaw il-ftehim elenkat fl-Anness 1 ikkonċernat għandhom jiġu tterminati fl-istess waqt.
      2.   Fil-każ li l-ftehimiet kollha elenkati fl-Anness 1 jiġu tterminati, dan il-Ftehim għandu jiġi tterminat fl-istess waqt.

         B’XHIEDA TA’ DAN, il-firmatarji, awtorizzati kif jixraq, iffirmaw dan il-Ftehim.
         Magħmul f’żewġ kopji, bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana u Ungeriża, bit-testi kollha jkunu ugwalment awtentiċi.
         Съставено в Брюксел на двадесет и трети март две хиляди и единадесета година.
         Hecho en Bruselas, el veintitrés de marzo de dos mil once.
         V Bruselu dne dvacátého třetího března dva tisíce jedenáct.
         Udfærdiget i Bruxelles den treogtyvende marts to tusind og elleve.
         Geschehen zu Brüssel am dreiundzwanzigsten März zweitausendelf.
         Kahe tuhande üheteistkümnenda aasta märtsikuu kahekümne kolmandal päeval Brüsselis.
         Έγινε στις Βρυξέλλες, στις είκοσι τρεις Μαρτίου δύο χιλιάδες έντεκα.
         Done at Brussels on the twenty-third day of March in the year two thousand and eleven.
         Fait à Bruxelles, le vingt-trois mars deux mille onze.
         Fatto a Bruxelles, addì ventitré marzo duemilaundici.
         Briselē, divi tūkstoši vienpadsmitā gada divdesmit trešajā martā.
         Priimta du tūkstančiai vienuoliktų metų kovo dvidešimt trečią dieną Briuselyje.
         Kelt Brüsszelben, a kétezer-tizenegyedik év március huszonharmadik napján.
         Magħmul fi Brussell, fit-tlieta u għoxrin jum ta' Marzu tas-sena elfejn u ħdax.
         Gedaan te Brussel, de drieëntwintigste maart tweeduizend elf.
         Sporządzono w Brukseli dnia dwudziestego trzeciego marca roku dwa tysiące jedenastego.
         Feito em Bruxelas, em vinte e três de Março de dois mil e onze.
         Întocmit la Bruxelles la douăzeci și trei martie două mii unsprezece.
         V Bruseli dňa dvadsiateho tretieho marca dvetisícjedenásť.
         V Bruslju, dne triindvajsetega marca leta dva tisoč enajst.
         Tehty Brysselissä kahdentenakymmenentenäkolmantena päivänä maaliskuuta vuonna kaksituhattayksitoista.
         Som skedde i Bryssel den tjugotredje mars tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Република Кабо Верде
            Por la República de Cabo Verde
            Za Kapverdskou republiku
            For Republikken Kap Verde
            Für die Republik Kap Verde
            Cabo Verde Vabariigi nimel
            Για τη Δημοκρατία του Πράσινου Ακρωτηρίου
            For the Republic of Cape Verde
            Pour la République du Cap-Vert
            Per la Repubblica del Capo Verde
            Kaboverdes Republikas vārdā –
            Žaliojo Kyšulio Respublikos vardu
            A Zöld-foki Köztársaság részéről
            Għar-Repubblika Tal-Kap Verde
            Voor de Republiek Kaapverdië
            W imieniu Republiki Zielonego Przylądka
            Pela República de Cabo Verde
            Pentru Republica Capului Verde
            Za Kapverdskú republiku
            Za Republiko Zelenortski otoki
            Kap Verden tasavallan puolesta
            För Republiken Kap Verde

         ANNESS 1

            LISTA TAL-FTEHIMIET IMSEMMIJA FL-ARTIKOLU 1 TA’ DAN IL-FTEHIM

                     (a)

                     Ftehimiet dwar is-servizzi bl-ajru bejn Kap Verde u l-Istati Membri li, fid-data tal-iffirmar ta’ dan il-Ftehim, ġew konklużi, iffirmati u/jew qed jiġu applikati provviżorjament

                                 —

                                 Ftehim bejn il-Gvern tar-Renju tal-Belġju u l-Gvern tar-Repubblika tal-Kap Verde dwar it-Trasport bl-Ajru ffirmat fi Brussell fit-22 ta’ Ġunju 1998, minn hawn 'il quddiem imsejjaħ “Il-Ftehim Kap Verde – Belġju” fl-Anness 2;

                                 —

                                 Ftehim dwar it-Trasport bl-Ajru bejn il-Gvern tar-Repubblika Federali tal-Ġermanja u l-Gvern tar-Repubblika tal-Kap Verde ffirmat f’Berlin fid-19 ta’ Ġunju 2001, minn hawn 'il quddiem imsejjaħ “Il-Ftehim Kap Verde – Ġermanja” fl-Anness 2;

                                 —

                                 Ftehim bejn il-Gvern tar-Repubblika Taljana u l-Gvern tar-Repubblika tal-Kap Verde dwar is-Servizzi bl-Ajru ffirmat fi Praia fis-7 ta’ Lulju 1998, minn hawn 'il quddiem imsejjaħ “Il-Ftehim Kap Verde – Italja” fl-Anness 2;

                                 —

                                 Ftehim bejn ir-Renju tal-Pajjiżi l-Baxxi u r-Repubblika tal-Kap Verde għas-servizzi bl-ajru ffirmat fl-Aja fil-21 ta’ Diċembru 1988, minn hawn 'il quddiem imsejjaħ “Il-Ftehim Kap Verde – Pajjiżi l-Baxxi” fl-Anness 2;

                                 —

                                 Ftehim dwar it-Trasport bl-Ajru bejn ir-Repubblika Portugiża u r-Repubblika tal-Kap Verde, iffirmat f’Cidade da Praia fit-30 ta’ Marzu 2004, minn hawn 'il quddiem imsejjaħ “Il-Ftehim Kap Verde – Portugall” fl-Anness 2;

                                 —

                                 Ftehim bejn il-Gvern tar-Repubblika Soċjalista tar-Rumanija u l-Gvern tar-Repubblika tal-Kap Verde dwar is-Servizzi bl-Ajru ffirmat f’Bukarest fil-31 ta’ Awwissu 1983, minn hawn 'il quddiem imsejjaħ “Il-Ftehim Kap Verde – Rumanija” fl-Anness 2;

                                 —

                                 Ftehim bejn ir-Renju ta’ Spanja u r-Repubblika ta’ Kap Verde fir-rigward ta’ Servizzi bl-Ajru ffirmat f’Madrid fid-19 ta’ Settembru 2002, minn hawn 'il quddiem imsejjaħ “Il-Ftehim Kap Verde – Spanja” fl-Anness 2;

                                 —

                                 Ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika tal-Kap Verde dwar is-Servizzi bl-Ajru ffirmat fi Praia fid-9 ta’ Jannar 2007, minn hawn 'il quddiem imsejjaħ “Il-Ftehim Kap Verde – Renju Unit” fl-Anness 2;

                     (b)

                     Ftehimiet dwar is-servizzi bl-ajru u arranġamenti oħra inizjalati jew iffirmati bejn Kap Verde u l-Istati Membri li, fid-data tal-iffirmar ta’ dan il-Ftehim, għadhom ma daħlux fis-seħħ u għadhom mhux qed jiġu applikati provviżorjament.

         ANNESS 2

            LISTA TA’ ARTIKOLI FIL-FTEHIMIET ELENKATI FL-ANNESS 1 U MSEMMIJA FL-ARTIKOLI 2 SA 4 TA’ DAN IL-FTEHIM

                     (a)

                     Id-deżinjazzjoni:

                                 —

                                 L-Artikolu 3 tal-Ftehim Kap Verde – Belġju;

                                 —

                                 L-Artikolu 3(4) tal-Ftehim Kap Verde – Ġermanja;

                                 —

                                 L-Artikolu 4 tal-Ftehim Kap Verde – Italja;

                                 —

                                 L-Artikolu 3 tal-Ftehim Kap Verde – Pajjiżi l-Baxxi;

                                 —

                                 L-Artikolu 3 tal-Ftehim Kap Verde – Rumanija;

                                 —

                                 L-Artikolu 3 tal-Ftehim Kap Verde – Spanja;

                     (b)

                     Ir-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi:

                                 —

                                 L-Artikolu 5 tal-Ftehim Kap Verde – Belġju;

                                 —

                                 L-Artikoli 3(4) u l-Artikolu 4 tal-Ftehim Kap Verde – Ġermanja;

                                 —

                                 L-Artikoli 4 u 5 tal-Ftehim Kap Verde – Italja;

                                 —

                                 L-Artikoli 3 u 4 tal-Ftehim Kap Verde – Pajjiżi l-Baxxi;

                                 —

                                 L-Artikolu 4 tal-Ftehim Kap Verde – Rumanija;

                                 —

                                 L-Artikolu 4 tal-Ftehim Kap Verde – Spanja;

                     (c)

                     Is-sikurezza:

                                 —

                                 L-Artikolu 12 tal-Ftehim Kap Verde – Ġermanja;

                                 —

                                 L-Artikolu 10 tal-Ftehim Kap Verde – Italja;

                                 —

                                 L-Artikolu 15 tal-Ftehim Kap Verde – Portugall;

                                 —

                                 Artikolu 9 tal-Ftehim Kap Verde – Rumanija;

                                 —

                                 L-Artikolu 13 tal-Ftehim Kap Verde – Spanja;

                     (d)

                     t-tassazzjoni tal-karburant tal-avjazzjoni:

                                 —

                                 L-Artikolu 10 tal-Ftehim Kap Verde – Belġju;

                                 —

                                 L-Artikolu 6 tal-Ftehim Kap Verde – Ġermanja;

                                 —

                                 L-Artikolu 6 tal-Ftehim Kap Verde – Italja;

                                 —

                                 L-Artikolu 6 tal-Ftehim Kap Verde – Pajjiżi l-Baxxi;

                                 —

                                 L-Artikolu 11 tal-Ftehim Kap Verde – Rumanija;

                                 —

                                 L-Artikolu 5 tal-Ftehim Kap Verde – Spanja.

         ANNESS 3

            LISTA TA’ STATI OĦRA MSEMMIJA FL-ARTIKOLU 2 TA’ DAN IL-FTEHIM

                     (a)

                     r-Repubblika tal-Islanda (taħt il-Ftehim dwar iż-Żona Ekonomika Ewropea);

                     (b)

                     l-Prinċipat tal-Liechtenstein (taħt il-Ftehim dwar iż-Żona Ekonomika Ewropea);

                     (c)

                     r-Renju tan-Norveġja (taħt il-Ftehim dwar iż-Żona Ekonomika Ewropea);

                     (d)

                     l-Konfederazzjoni Svizzera (taħt il-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru)


title: 2012/580/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi l-kummenti li huma parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/213

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2010
   (2012/580/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 – C7-0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Marittima Ewropea tas-Sigurtà (3), u b’mod partikolari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0137/2012),

               1.

               Jagħti l-kwittanza lid-Direttur Eżekuttiv tal-Aġenzija Ewropea għas-Sigurtà Marittima għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sigurtà Marittima, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 52.

      (2)  ĠU L 248, 16.9.2002, p. 1.

      (3)  ĠU L 208, 5.8.2002, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi l-kummenti li huma parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2010
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2010,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2010, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Marittima Ewropea tas-Sigurtà (3), u b’mod partikolari l-Artikolu 19 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0137/2012),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali tal-Aġenzija Ewropea għas-Sigurtà Marittima (“l-Aġenzija”) għas-sena finanzjarja 2010 huma affidabbli, u li t-tranżazzjonijiet sottostanti huma legali u regolari,

                  B.

                  billi fl-10 ta’ Mejju 2011, il-Parlament ta lid-Direttur Eżekuttiv tal-Aġenzija l-kwittanza għall-implimentazzjoni tal-baġit tagħha għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              stieden lill-Aġenzija tikkunsidra l-fatt li tinkludi dijagramma ta’ Gantt fil-programmazzjoni ta’ kull attività operattiva tagħha, bil-għan li tindika sintetikament l-ammont ta’ ħin li kull membru tal-persunal iqatta’ fuq proġett u tinkoraġġixxi approċċ orjentat lejn il-ksib tar-riżultati; jistieden, għaldaqstant, lill-Aġenzija tinforma lill-awtorità tal-kwittanza dwar il-passi meħuda mill-Aġenzija f’dak ir-rigward;

                              —

                              ħeġġeġ lill-Aġenzija tapplika l-proċeduri tal-akkwist b’mod korrett, iżda laqa’ l-fatt li fir-Rapport ta’ Attività Annwali tagħha tal-2009, l-Aġenzija inkludiet Anness speċifiku dwar il-proċeduri nnegozjati, sabiex tinforma lill-awtorità baġitarja,

                  C.

                  billi l-baġit tal-Aġenzija għas-sena finanzjarja 2010 kien ta’ EUR 54 400 000 meta mqabbel ma’ EUR 53 300 000 fl-2009, li jfisser żieda ta’ 6,1 %; billi l-kontribuzzjoni tal-Unjoni għall-baġit tal-Aġenzija għall-2010 kienet ta’ EUR 31 949 360 meta mqabbla ma’ EUR 24 435 000 fl-2009 (6), li jfisser żieda ta’ 30,75 %,

         Il-ġestjoni baġitarja u finanzjarja

                  1.

                  Jirrikonoxxi li l-Aġenzija rċeviet EUR 54 400 000 f’approprjazzjonijiet għall-impenji u EUR 50 600 000 f’approprjazzjonijiet għall-ħlasijiet; jieħu nota li dan ifisser żieda ta’ 11,21 % f’approprjazzjonijiet għall-impenji, iżda tnaqqis ta’ 5,33 % f’approprjazzjonijiet għall-ħlasijiet meta mqabbla mal-2009;

                  2.

                  Jinnota mir-Rapport tal-Aġenzija dwar il-Ġestjoni Baġitarja u Finanzjarja li, fl-2010, l-Aġenzija kellha rata ta’ eżekuzzjoni tal-baġit ta’ 98 % f’dak li jirrigwarda approprjazzjonijiet għall-impenji u ta’ 89 % f’dak li jirrigwarda approprjazzjonijiet għall-ħlasijiet; jinnota wkoll li, meta mqabbla mal-2009, ir-rati ta’ eżekuzzjoni tal-baġit tal-Aġenzija żdiedu kemm għall-approprjazzjonijiet għall-impenji (+ 4 %) kif ukoll għall-approprjazzjonijiet għall-ħlasijiet (+ 8 %); jistieden lill-Aġenzija tieħu l-azzjoni meħtieġa biex ittejjeb aktar l-implimentazzjoni tal-baġit tagħha u li żżomm lill-awtorità tal-kwittanza infurmata regolarment dwar din il-kwistjoni;

         Riporti

                  3.

                  Jinnota mir-Rapport tal-Aġenzija dwar il-Ġestjoni Baġitarja u Finanzjarja li l-ammont ta’ approprjazzjonijiet riportati mill-2010 għall-2011 biex ikopru l-impenji mhux imħallsa fi tmiem is-sena ammontaw għal EUR 1 214 272,92; jifhem mir-rapport tal-Aġenzija li dan il-livell ta’ riporti huwa ta’ 43 % anqas meta mqabbel mal-2009; jistieden, madankollu, lill-Aġenzija tieħu azzjoni ulterjuri biex tnaqqas ir-riporti tagħha u tirrispetta l-prinċipju tal-annwalità;

                  4.

                  Jiddispjaċih li l-Qorti tal-Awdituri ma semmietx l-approprjazzjonijiet riportati u kkanċellati tal-Aġenzija fir-rapport tagħha dwar il-kontijiet annwali tal-Aġenzija għas-sena finanzjarja 2010;

         Impenji a posteriori

                  5.

                  Jirrikonoxxi l-fatt li, b’segwitu għat-talba tal-Parlament, l-Aġenzija inkludiet fir-Rapport ta’ Attività Annwali tagħha tal-2010 informazzjoni speċifika dwar impenji a posteriori (i.e. impenji legali li ttieħdu qabel ma saru l-impenji baġitarji korrispondenti); jinnota l-isforzi tal-Aġenzija biex tnaqqas l-impenji a posteriori (minn aktar minn 20 fl-2007 għal 5 fl-2010); iżda huwa preokkupat li tali impenji jikkostitwixxu ksur tal-Artikolu 62(1) tar-Regolament Finanzjarju qafas u li l-Aġenzija ilha tipperpetwa dan in-nuqqas mill-2006;

         Il-proċedura tal-akkwist

                  6.

                  Jirrikonoxxi mir-Rapport ta’ Attività Annwali tal-Aġenzija li l-Unità għall-Affarijiet Legali u Finanzjarji ttrattat total ta’ 54 proċedura tal-akkwist fl-2010;

                  7.

                  Iħeġġeġ lill-Aġenzija tapplika l-proċeduri tal-akkwist b’mod korrett u tiżgura data xierqa dwar l-akkwist pubbliku ppjanat fil-Programm ta’ Ħidma Annwali tagħha; b’mod partikolari, iqis li huwa preokkupanti li l-Programm ta’ Ħidma Annwali ma jiżvelax espliċitament l-informazzjoni kollha msemmija fir-Regolament Finanzjarju u fir-regoli ta’ implimentazzjoni tiegħu; ifakkar lill-Aġenzija li jekk deċiżjoni ta’ finanzjament dwar akkwist operattiv ippjanat ma tkunx appoġġjata kif xieraq mid-data sottostanti, dan jista’ jqajjem dubji dwar il-validità tad-deċiżjoni tal-Aġenzija; jinnota mir-rapport tal-Aġenzija li, mill-2011, iddaħħal anness speċifiku fil-Programm ta’ Ħidma Finali, b’indikazzjoni tal-pakkett baġitarju globali riżervat għall-akkwisti matul is-sena, numru indikattiv tal-kuntratti u perjodi ta’ żmien indikattivi kklassifikati skont l-attività;

                  8.

                  Jistieden lill-Aġenzija tiżgura rappurtar eżatt u f’waqtu fir-rigward tal-proċeduri nnegozjati lill-Bord Amministrattiv; jirrikonoxxi, fil-fatt, li l-proċeduri nnegozjati tal-Aġenzija, li għandhom jintużaw taħt kundizzjonijiet definiti b’mod strett, mhumiex neċessarjament irrappurtati lill-Bord Amministrattiv;

         Ir-riżorsi umani

                  9.

                  Huwa preokkupat li l-indipendenza tal-Uffiċjal tal-Kontabilità tal-Aġenzija ġiet irrappurtata li qiegħda f’riskju fl-2010; josserva, fil-fatt, li:

                              —

                              il-ħatra tiegħu kienet għadha “interim” fil-bidu tas-sena;

                              —

                              ir-responsabbiltajiet tiegħu ma kinux definiti formalment; u

                              —

                              l-evalwazzjoni tat-twettiq ta’ dmirijietu saret mid-Direttur Eżekuttiv tal-Aġenzija mingħajr ebda involviment tal-Bord Amministrattiv;

                  10.

                  Jilqa’ d-deċiżjoni tal-Bord Amministrattiv tal-Aġenzija tal-14 ta’ Ġunju 2010 li jifformalizza l-ħatra tal-Uffiċjal tal-Kontabilità tal-Aġenzija; jinnota d-deċiżjoni tal-Bord Amministrattiv tal-10 ta’ Novembru 2011 li temenda d-dispożizzjoni ġenerali għall-implimentazzjoni tal-Artikolu 43 tar-Regolamenti tal-Persunal li jikkjarifika r-rwol tal-Bord Amministrattiv fir-rigward tal-Uffiċjal tal-Kontabilità;

                  11.

                  Jissottolinja, madankollu, li għad fadal dgħufijiet fir-rigward tal-Uffiċjal tal-Kontabilità, partikolarment rigward id-definizzjoni tar-responsabbiltajiet tiegħu u l-evalwazzjoni tat-twettiq ta’ dmirijietu; jinnota li l-Aġenzija ħadet azzjonijiet biex tirrimedja s-sitwazzjoni rrapurtata preċedentement;

         Prestazzjoni

                  12.

                  Jilqa’ l-fatt li, f’Marzu 2010, l-Aġenzija adottat il-programm ta’ ħidma multiannwali tagħha fuq ħames snin; jinnota wkoll li r-Rapport Annwali 2010 tal-Aġenzija jirrapporta għal kull attività operattiva l-input, l-eżitu tal-attività tagħha u, biex dak li jkun ikun jista’ jqabbel, kull entrata tipprovdi wkoll l-input u l-output ippjanati, kif iddikjarat fil-Programm ta’ Ħidma tal-Aġenzija għall-2010;

                  13.

                  Jiddispjaċih li, fir-rapport annwali tagħha għall-2010, il-Qorti tal-Awdituri m’għamlet l-ebda referenza għat-trasferimenti baġitarji tal-Aġenzija; iqis li n-numru għoli ta’ trasferimenti baġitarji fl-Aġenzija kien fatt preokkupanti għall-Parlament matul is-snin preċedenti (49 fl-2009, 52 fl-2008 u 32 fl-2007); jitlob, għalhekk, lill-Qorti tal-Awdituri tinforma minnufih lill-awtorità tal-kwittanza dwar is-sitwazzjoni fir-rigward tat-trasferimenti fl-2010;

                  14.

                  Itenni l-istedina tiegħu lill-Aġenzija biex tikkunsidra l-fatt li tinkludi dijagramma ta’ Gantt parti fil-programmazzjoni ta’ kull attività operattiva tagħha, sabiex tindika sintetikament l-ammont ta’ ħin li kull membru tal-persunal iqatta’ fuq proġett u tinkoraġġixxi approċċ orjentat lejn il-ksib tar-riżultati; jistieden, għaldaqstant, lill-Aġenzija tinforma lill-awtorità tal-kwittanza dwar il-passi konkreti meħuda;

                  15.

                  Jiġbed l-attenzjoni għall-kompiti l-ġodda li ngħataw lill-Aġenzija fil-proposta għal regolament li jemenda r-Regolament (KE) Nru 1406/2002 li jistabbilixxiha; jistieden lill-Kummissjoni żżid ir-riżorsi allokati lill-Aġenzija, u jistieden lill-Aġenzija timmaniġġja dawk ir-riżorsi b’mod sod u effikaċi sabiex twettaq adegwatament ir-responsabbiltajiet il-ġodda fdati lilha abbażi ta’ dak ir-Regolament;

         Verifika interna

                  16.

                  Jirrikonoxxi l-fatt li l-Aġenzija għad trid timplimenta 15-il rakkomandazzjoni “importanti ħafna” mis-Servizz tal-Awditjar Intern; huwa preokkupat li l-implimentazzjoni ta’ tmienja minn dawn ir-rakkomandazzjonijiet ġiet posposta b’bejn sitt xhur u 12-il xahar, filwaqt li waħda ġiet irrifjutata; jinnota li l-ewwel 11-il rakkomandazzjoni “importanti ħafna” jirrigwardaw il-proċess legali u finanzjarju ta’ teħid ta’ deċiżjonijiet, il-ġestjoni tar-riżorsi umani u l-istandards tal-kontroll intern; jinnota wkoll li r-rakkomandazzjoni rifjutata tikkonċerna r-responsabbiltà għall-evalwazzjoni tal-prestazzjoni tal-Uffiċjal tal-Kontabilità; iħeġġeġ, għalhekk, lill-Aġenzija tispjega lill-awtorità tal-kwittanza r-raġunijiet għal dan ir-rifjut u jistieden lill-Aġenzija tieħu azzjoni dwar ir-rakkomandazzjonijiet posposti;

                  17.

                  Jinnota l-inizjattiva tal-Aġenzija li tikkondividi funzjoni tal-Awditjar Intern (Kapaċità tal-Awditjar Intern) mal-Aġenzija Ewropea għall-Kontroll tas-Sajd;

                  18.

                  Jirrikonoxxi b’mod partikolari li l-Kapaċità tal-Awditjar Intern ipprovdiet konsulenza interna dwar kwistjonijiet ta’ kontroll intern bħal:

                              —

                              l-iżvilupp tal-Pjan ta’ Kontinwità tal-Attivitajiet għall-applikazzjonijiet marittimi,

                              —

                              l-iżvilupp tal-Pjan ta’ Kontinwità tal-Attivitajiet għall-attivitajiet ta’ appoġġ,

                              —

                              il-proċedura għar-Reġistrazzjoni tal-Eċċezzjonijiet;

                        jinnota li d-dikjarazzjoni tal-Aġenzija li l-Pjan ta’ Kontinwità tal-Attivitajiet għall-applikazzjonijiet marittimi, il-Pjan ta’ Kontinwità tal-Attivitajiet għall-attivitajiet ta’ appoġġ u l-proċedura għar-Reġistrazzjoni tal-Eċċezzjonijiet ġew adottati;

                  19.

                  Jiġbed l-attenzjoni għar-rakkomandazzjonijiet tiegħu minn rapporti preċedenti dwar il-kwittanza, kif stipulat fl-Anness ta’ din ir-riżoluzzjoni;

                  20.

                  Jirreferi lill-Aġenzija lir-Riżoluzzjoni tal-Parlament Ewropew tal-10 ta’ Mejju 2011 dwar il-kwittanza 2009: rendiment, ġestjoni finanzjarja u kontroll tal-Aġenziji (7);

                  21.

                  Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (8) dwar ir-rendiment, il-ġestjoni finanzjarja u l-kontroll tal-aġenziji.

         (1)  ĠU C 366, 15.12.2011, p. 52.

         (2)  ĠU L 248, 16.9.2002, p. 1.

         (3)  ĠU L 208, 5.8.2002, p. 1.

         (4)  ĠU L 357, 31.12.2002, p. 72.

         (5)  ĠU L 250, 27.9.2011, p. 181.

         (6)  ĠU L 64, 12.3.2010, p. 615.

         (7)  ĠU L 250, 27.9.2011, p. 269.

         (8)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).

      ANNESS

         RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

                  L-Aġenzija Ewropea għas-Sigurtà Marittima

                  2006

                  2007

                  2008

                  2009

                  Prestazzjoni

                  n.a.

                              —

                              Preżentazzjoni inkorretta tal-baġit

                              —

                              L-Aġenzija ma ħejjietx programm ta’ ħidma multiannwali u l-programm ta’ ħidma annwali tagħha ma kienx marbut mal-baġit għall-impenji tagħha

                              —

                              Jistieden lill-Aġenzija tistabbilixxi objettivi SMART u indikaturi RACER, kif ukoll tagħmel dijagramma ta’ Gannt→biex tippromwovi approċċ orjentat lejn il-ksib tar-riżultati

                              —

                              Jistieden lill-Aġenzija tistabbilixxi analiżi dijakronika tal-operazzjonijiet imwettqa f’din is-sena u fis-snin preċedenti

                              —

                              Jistieden lill-Aġenzija tqis li tagħmel dijagramma ta’ Gantt parti mill-programmazzjoni għall kull attività operattiva

                              —

                              Jistieden lill-Aġenzija tippreżenta tqabbil tal-operazzjonijiet li saru matul is-sena li għaliha għandha tingħata l-kwittanza u dawk li saru matul is-sena finanzjarja ta’ qabel

                  Il-ġestjoni baġitarja u finanzjarja

                  Il-proċeduri għall-istabbiliment tal-baġit u tal-organigramma ma kinux rigorużi biżżejjed→ ippjanar inadegwat tar-reklutaġġ tal-persunal u preżentazzjoni inkorretta tal-baġit

                              —

                              Il-prinċipju tal-eżattezza tal-baġit ma kienx osservat b’mod strett

                              —

                              Xi kuntratti ppermettew prefinanzjament ta’ 100 %: din il-prattika mhijiex konformi mal-prinċipji tal-ġestjoni finanzjarja soda

                              —

                              Preżentazzjoni inkorretta tal-baġit: għal approprjazzjonijiet differenzjati, il-baġit ma inkludiex l-iskeda ta’ ħlasijiet dovuti matul is-snin finanzjarji sussegwenti sabiex jiġu ssodisfati l-impenji baġitarji meħuda fis-snin finanzjari preċedenti

                              —

                              L-impenji legali ttieħdu qabel l-impenji baġitarji korrispondenti

                              —

                              Il-proċeduri biex jiġi stabbilit il-baġit ma kinux rigorużi biżżejjed→numru għoli ta’ trasferimenti baġitarji (32 fl-2007)

                              —

                              Dgħufijiet fl-ippjanar u l-monitoraġġ tal-approprjazzjonijiet għall-ħlasijiet għal attivitajiet operattivi (EUR 7 500 000  diġà ġew ikkanċellati)

                              —

                              Jistieden lill-Aġenzija żżid l-isforzi tagħha ta’ taħriġ u komunikazjzoni sabiex jiġu evitati sitwazzjonijiet li fihom jittieħdu impenji legali qabel ma jsiru l-impenji baġitarji korrispondenti

                              —

                              Jistieden lill-Kummissjoni teżamina modi kif tiżgura li l-prinċipju tal-ġestjoni tal-flus abbażi tal-ħtiġijiet ikun implimentat

                              —

                              Il-Qorti tal-Awdituri nnotat in-numru għoli ta’ trasferimenti baġitarji fl-2009, tħeġġeġ lill-Aġenzija ttejjeb l-ippjanar u l-monitoraġġ tagħha sabiex tnaqqas in-numru ta’ trasferimenti baġitarji

                              —

                              Iħeġġeġ lill-Aġenzija tapplika l-proċeduri tal-akkwist b’mod korrett

                  Ir-riżorsi umani

                  n.a.

                              —

                              Kwistjonijiet ta’ trasparenza fil-proċeduri ta’ reklutaġġ: Għall-proċeduri ta’ reklutaġġ verifikati, il-kriterji tal-għażla u r-riżultati minimi?? biex wieħed jgħaddi għall-istadju li jmiss tal-kompetizzjonijiet ma ġewx deċiżi qabel ma beda l-proċess ta’ evalwazzjoni

                              —

                              Jitlob li tittejjeb l-istrateġija dwar ir-riżorsi umani→ Kwistjonijiet ta’ trasparenza (ara l-Verifika Interna)

                              —

                              Jinnota nuqqasijiet fil-proċeduri tal-għażla tal-persunal, iħeġġeġ lill-Aġenzija tirmedja d-dgħufijiet attwali

                  Il-Verifika Interna

                  n.a.

                  n.a.

                              —

                              Jistieden lill-Aġenzija tieħu passi biex tissodisfa 7 mit-32 rakkomandazzjoni li saru mis-Servizz tal-Verifika Interna→ i.e. l-adozzjoni tar-Regoli ta’ Implimentazzjoni tar-Regolamenti tal-Persunal rigward ir-reklutaġġ ta’ persunal temporanju skont ir-Regolamenti tal-Persunal; il-kontrolli fil-proċedura tal-għażla biex jiżguraw aktar trasparenza u trattament ugwali tal-kandidati; l-iżvilupp ta’ strateġija għall-ippjanar tal-karriera

                              —

                              Jistieden lill-Aġenzija timplimenta malajr ir-rakkomandazzjonijiet importanti ħafna tal-IAS, jenfasizza b’mod partikolari:

                                          —

                                          il-provvediment ta’ ppjanar strateġiku u l-monitoraġġ tal-partijiet interessati tal-Aġenzija b’ħarsa ġenerali lejn ir-riskji residwi ta’ tniġġis miż-żejt;

                                          —

                                          il-konformità mal-proċeduri amministrattivi;

                                          —

                                          l-analiżi ta’ għażliet possibbli għall-ġestjoni tat-tagħmir u l-evalwazzjoni tal-impatt finanzjarju u operattiv tagħhom

                                          —

                                          id-dokumentazzjoni ta’ deċiżjonijiet dwar il-mobilizzazzjoni ta’ bastimenti

                              —

                              jinnota li r-rakkomandazzjonijiet tal-IAS li għad iridu jiġu implimentati mill-Aġenzija jinkludu l-istabbiliment ta’:

                                          —

                                          valutazzjoni interna tar-riskji;

                                          —

                                          inventarju tal-proċeduri interni eżistenti;

                                          —

                                          pjan direzzjonali għall-iżvilupp u l-implimentazzjoni tal-proċeduri li fadal;

                                          —

                                          reġistru tal-proċeduri ta’ eċċezzjoni; &

                                          —

                                          rieżami tas-sistema ta’ kontroll intern